Tájékoztató az

**Egészségügyi Szolgáltatások Elektronikus Nyilvántartása (ESZENY)**

indulásáról

2023. május 11-én a Magyar Közlönyben kihirdetésre került az egyes egészségügyi, egészségbiztosítási és gyógyszerészeti tárgyú törvények módosításáról szóló 2023. évi XIX. törvény, melyre tekintettel a Nemzeti Népegészségügyi Központ (továbbiakban: NNK) bevezeti az **Egészségügyi Szolgáltatások Elektronikus Nyilvántartását** (továbbiakban: ESZENY). Az új rendszer az NNK és valamennyi Kormányhivatal népegészségügyi feladatkörében eljáró járási (fővárosi kerületi) hivatal (továbbiakban Járási Hivatal) előtti egészségügyi szolgáltatás nyújtásával kapcsolatos elektronikus ügyintézés helyszíne.

Az új elektronikus ügyintézést biztosító és támogató ESZENY rendszeren belül több modul (működési engedély, területi ellátási kötelezettség nyilvántartása, stb.) került kialakításra. A kialakított modulok fokozatosan, egymást követően kerülnek bevezetésre. Első körben a **Működési engedély** modul bevezetése valósul meg.

Az ESZENY indulását követően **az egészségügyi szolgáltatás nyújtásával kapcsolatos kérelmeket, illetve bejelentéseket kizárólag a fenti rendszer használatával, elektronikusan lehet benyújtani**. **A nem megfelelő módon (pl. papír alapon vagy E-papír használatával) benyújtott kérelmeket a Hatóság** az általános közigazgatási rendtartásról szóló 2016. évi CL. törvény 46. § (2) bekezdés alapján **visszautasítja.**

**A működési engedélyezési eljárás**

**A működési engedélyezési eljárás**ról szóló részletes tájékoztatás itt olvasható:

<https://www.nnk.gov.hu/index.php/egeszsegugyi-igazgatasi-foosztaly/ugyfeltajekoztatok-az-engedelyezi-eljarasokhoz/1782-altalanos-tajekoztatas>

Az elektronikus ügyindítás a [www.eszeny.nnk.gov.hu](http://www.eszeny.nnk.gov.hu) oldalon lehetséges. A link az ESZENY portálra vezet, ahol ügyfélkapus bejelentkezést, illetve szervezetazonosítást követően lehet az **elektronikus űrlapokat** kitölteni, **mellékleteket** feltölteni, **hiánypótlásokat** benyújtani, illetve a **beadványok státuszát** nyomon követni.

**Fizetési kötelezettség**

**Ügyindítás**

A rendszer igénybe veszi az Elektronikus Fizetési és Elszámolási rendszert (EFER), így az eljárás során felmerülő **fizetési kötelezettség**nek – melyet a rendszer automatikusan számol – is eleget lehet tenni a honlap felületén bankkártyás fizetéssel, házibankos átutalással, vagy az átutalásról szóló igazolás csatolásával.

Az ESZENY rendszerrel kapcsolatos további leírás és segédlet az alábbi linken található:

<https://www.nnk.gov.hu/index.php/szakrendszerek/eszeny>

**Kérdése van?**



Az ESZENY rendszer használatával kapcsolatban a **1812 számon elérhető Egészségvonal** munkatársai 0-24 órában segítségére vannak.

Menüpont a személyes adatok kezelésének elfogadása után:

Az ESZENY – a képviseleti jog igazolására – igénybe veszi a Rendelkezési Nyilvántartás (RNY) szolgáltatást, ennek okán meghatalmazás adható az ügyek intézéséhez.

**Rendelkezési Nyilvántartás**

A szolgáltatás elérhető a [**magyarorszag.hu**](https://magyarorszag.hu/szuf_fooldal#fooldal) oldalról vagy közvetlenül a [**rendelkezes.gov.hu**](https://rendelkezes.gov.hu/rny-public/) oldalon, ahol **a cégképviseletre jogosult személy, illetve az egyéni vállalkozó** az elektronikus azonosítást követően hozhat létre meghatalmazást.

**Egyéb gazdálkodó szervezetek** (költségvetési szervek, alapítványok stb.) esetében a Rendelkezési Nyilvántartás igénybevételéhez a képviselő személynek, vagy írásbeli meghatalmazottjának személyesen fel kell keresnie egy Kormányablakot, ahol a rendelkezést megteheti.

Az RNY szolgáltatással kapcsolatban bővebb tájékoztatást a 1818 hívószámon (külföldről +36 (1) 550-1858) a Közigazgatási Ügyfélvonal munkatársaitól, vagy a [1818@1818.hu](mailto:1818@1818.hu) e-mail címen kérhet.

*Az ESZENY*  fejlesztése a „Az egészségügyi ellátási rendszer pénzügyi irányítási és közigazgatási funkcióinak megújítása” elnevezésű KÖFOP-1.0.0-VEKOP-15-2017-00051 számú projektben valósult meg.